钦定古今图书集成/明伦汇编/皇极典/第279卷 > 辽东〈公孙度〉
## 钦定古今图书集成/明伦汇编/皇极典/第279卷 > 辽东〈公孙度〉

《魏志公孙度传》：“度字升济，本辽东襄平人也。度父延，
避吏居元菟，任度为郡吏时，元菟太守公孙”子豹，
年十八岁，早死。度少时，名豹。又与子同年。见而
亲爱之，遣就师学为取妻。后举有道，除尚书郎，稍迁
冀州刺史，以谣言免。同郡徐荣为董卓中郎将，荐度
为辽东太守。度起元菟小吏，为辽东郡所轻。先时属
国公孙昭守襄平令，召度子康为伍长。度到官，收昭，
笞杀于襄平市。郡中名豪大姓田韶等，宿遇无恩，皆以法诛，所夷灭百馀家，郡中震栗。东伐高句骊，西击
乌丸，威行海外。初平元年，度知中国扰攘，语所亲吏
柳毅、阳仪等曰：“汉祚将绝，当与诸卿图王耳。”时襄平
延里社生大石，长丈馀，下有三小石为之足。或谓度
曰：“此汉宣帝冠石之祥，而里名与先君同，社主土地，
明当有土地而三公为辅也。”度益喜。故河内太守李
敏，郡中知名，恶度所为，恐为所害，乃将家属入于海。
度大怒，掘其父冢，剖棺焚尸，诛其宗族。分辽东郡为
辽西、中辽郡，置太守；越海收东莱诸县，置营州刺史。
自立为辽东侯、平州牧。追封父延为建义侯。立汉二
祖庙，承制设坛𫮃于襄平城南，郊祀天地，籍田治兵，
乘鸾路，九旒，旄头羽骑。太祖表度为武威将军，封永
宁乡侯。度曰：“我王辽东，何永宁也？”藏印绶武库。度死，
于康嗣位，以永宁乡侯封弟恭。是岁建安九年也。十
二年，太祖征三郡乌丸，屠柳城，袁尚等奔辽东，康斩
送尚首，封康襄平侯，拜左将军。康死，子晃、渊等皆小，
众立恭为辽东太守。文帝践阼，遣使即拜恭为车骑
将军，假节，封平郭侯，追赠康大司马。初，恭病阴消，为
阉人，劣弱不能治国。太和二年，渊胁夺恭位。明帝即
位，拜渊扬烈将军、辽东太守。渊遣使南通孙权，往来
赂遗。权遣使张弥、许晏等赍金玉珍宝，立渊为燕王。
渊亦恐权远不可恃，且贪货物，诱致其使，悉斩送弥、
晏等首。明帝于是拜渊大司马，封乐浪公，持节领郡
如故。使者至，渊设甲兵为军阵，出见使者，又数对国
中宾客出恶言。景初元年，乃遣幽州刺史毋丘俭等
赍玺书征渊。渊遂发兵逆于辽隧，与俭等战，俭等不
利而还。渊遂自立为燕王，置百官有司，遣使者持节，
假鲜卑单于玺，封拜边民，诱呼鲜卑，侵扰北方。二年
春，遣太尉司马宣王征渊。六月，军至辽东，渊遣将军
卑衍、杨祚等步骑数万屯辽隧，围堑二十馀里。宣王
军至，令衍逆战。宣王遣将军胡遵等击破之。宣王令
军穿围，引兵东南向，而急东北，即趋襄平。衍等恐襄
平无守，夜走。诸军进至首山渊，复遣衍等迎军，殊死
战，复击，大破之。遂进军造城下为围堑。会霖雨三十
馀日，辽水暴长，运船自辽口径至城下。雨霁，起土山
修橹，为《发石》连弩射城中。渊窘急，粮尽，人相食，死者
甚多，将军杨祚等降。八月丙寅夜，大流星长数十丈，
从首山东北坠襄平城东南。壬午，渊众溃，与其子修
将数百骑突围东南走，大兵急击之，当流星所坠处，
斩渊父子。城破，斩相国以下首级以千数，传渊首，洛
阳、辽东、带方、乐浪、元菟悉平。初，渊家数有怪犬，冠帻
绛衣上屋，炊有小儿蒸死甑中。襄平北市生肉，长围
各数尺，有头目口喙，无手足而动摇。占曰：“有形不成，
有体无声，其国灭亡。”始度以中平六年据辽东，至渊
三世，凡五十年而灭。